Document ID: 32009R0451

ΚΑΝΟΝΙΣΜΌΣ (ΕΚ) αριθ. 451/2009 ΤΗΣ ΕΠΙΤΡΟΠΉΣ
της 29ης Μαΐου 2009
για την τροποποίηση του κανονισμού (ΕΚ) αριθ. 883/2006 σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 42,
Εκτιμώντας τα ακόλουθα:
(1)
Τα κράτη μέλη οφείλουν να τηρούν τις προθεσμίες πληρωμής των ενισχύσεων στους δικαιούχους οι οποίες προβλέπονται από την κοινοτική νομοθεσία. Το άρθρο 16 του κανονισμού (ΕΚ) αριθ. 1290/2005 προβλέπει ότι η παραβίαση των προθεσμιών πληρωμής από τους οργανισμούς πληρωμών συνεπάγεται ότι οι πληρωμές δεν είναι επιλέξιμες για κοινοτική χρηματοδότηση, εκτός από περιπτώσεις, συνθήκες και όρια που καθορίζονται σύμφωνα με την αρχή της αναλογικότητας.
(2)
Σύμφωνα με το άρθρο 9 του κανονισμού (ΕΚ) αριθ. 883/2006 (2), όταν οι δαπάνες που καταβλήθηκαν με καθυστέρηση δεν υπερβαίνουν το 4 % των δαπανών που καταβλήθηκαν εμπρόθεσμα, δεν επιβάλλεται καμία μείωση.
(3)
Στη συνεδρίαση της ειδικής επιτροπής γεωργίας της 6ης Οκτωβρίου 2008 (3), η Επιτροπή παρουσίασε δήλωση για την αύξηση από 4 % σε 5 % του περιθωρίου που προβλέπεται στο άρθρο 9 του κανονισμού (ΕΚ) αριθ. 883/2006. Συνεπώς, ενδείκνυται να αυξηθεί το περιθώριο για τις επιλέξιμες εκπρόθεσμες πληρωμές. Κρίνεται σκόπιμο να εφαρμόζεται το νέο περιθώριο όταν η προθεσμία πληρωμής λήγει μετά τις 15 Οκτωβρίου 2009.
(4)
Το άρθρο 8 παράγραφος 1 του κανονισμού (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (4) προβλέπει ότι, με την επιφύλαξη της δημοσιονομικής πειθαρχίας, τα συνολικά καθαρά ποσά άμεσων ενισχύσεων που χορηγούνται σ’ ένα κράτος μέλος για ένα ημερολογιακό έτος, μετά την εφαρμογή της διαφοροποίησης και της προαιρετικής διαφοροποίησης και εξαιρουμένων των άμεσων ενισχύσεων που χορηγούνται δυνάμει των κανονισμών του Συμβουλίου (ΕΚ) αριθ. 247/2006 (5) και (ΕΚ) αριθ. 1405/2006 (6), δεν υπερβαίνουν τα ανώτατα όρια που καθορίζονται στο παράρτημα IV του κανονισμού (ΕΚ) αριθ. 73/2009. Προκειμένου να εξασφαλιστεί η δημοσιονομική πειθαρχία, κρίνεται σκόπιμο να προβλεφθούν ειδικές διατάξεις ώστε η μη τήρηση των προθεσμιών πληρωμής να μην έχει ως συνέπεια την υπέρβαση από τις συνολικές δαπάνες άμεσων ενισχύσεων των εν λόγω ανωτάτων ορίων για το σχετικό οικονομικό έτος.
(5)
Επιπλέον, σύμφωνα με την τρέχουσα πρακτική και με σκοπό την εξασφάλιση της διαφάνειας, ορισμένες διατάξεις πρέπει να αποσαφηνιστούν περαιτέρω.
(6)
Επομένως, ο κανονισμός (ΕΚ) αριθ. 883/2006 πρέπει να τροποποιηθεί αναλόγως.
(7)
Οι τροποποιήσεις πρέπει να εφαρμόζονται από τις 16 Οκτωβρίου 2009 όσον αφορά τα έσοδα που εισέπραξαν και τις δαπάνες που κατέβαλαν τα κράτη μέλη για το 2010 και τα επόμενα οικονομικά έτη.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 883/2006 τροποποιείται ως εξής:
1)
Το άρθρο 9 τροποποιείται ως εξής:
α)
Η παράγραφος 1 αντικαθίσταται από το ακόλουθο κείμενο:
«1. Οι δαπάνες που καταβάλλονται εκτός των καθορισμένων προθεσμιών πληρωμής είναι επιλέξιμες για κοινοτική χρηματοδότηση και αποτελούν αντικείμενο μείωσης στο πλαίσιο των μηνιαίων πληρωμών, σύμφωνα με τους κάτωθι κανόνες:
α)
Όταν οι δαπάνες που καταβλήθηκαν με καθυστέρηση δεν υπερβαίνουν το 4 % των δαπανών που καταβλήθηκαν εμπρόθεσμα, δεν επιβάλλεται καμία μείωση.
β)
Μετά την εφαρμογή του 4 %, κάθε επιπλέον δαπάνη που πραγματοποιήθηκε με καθυστέρηση μειώνεται ως εξής:
-
για δαπάνη που καταβλήθηκε κατά τον πρώτο μήνα που έπεται του μήνα λήξης της προθεσμίας πληρωμής, η δαπάνη μειώνεται κατά 10 %,
-
για δαπάνη που καταβλήθηκε κατά τον δεύτερο μήνα που έπεται του μήνα λήξης της προθεσμίας πληρωμής, η δαπάνη μειώνεται κατά 25 %,
-
για δαπάνη που καταβλήθηκε κατά τον τρίτο μήνα που έπεται του μήνα λήξης της προθεσμίας πληρωμής, η δαπάνη μειώνεται κατά 45 %
-
για δαπάνη που καταβλήθηκε κατά τον τέταρτο μήνα που έπεται του μήνα λήξης της προθεσμίας πληρωμής, η δαπάνη μειώνεται κατά 70 %,
-
για δαπάνη που καταβλήθηκε κατά τον πέμπτο μήνα που έπεται του μήνα λήξης της προθεσμίας πληρωμής, η δαπάνη μειώνεται κατά 100 %.
γ)
Τα περιθώριο 4 % που αναφέρεται στην παράγραφο 1 στοιχεία α) και β) ανέρχεται σε 5 % για τις πληρωμές των οποίων οι προθεσμίες λήγουν μετά τις 15 Οκτωβρίου 2009.»
β)
Η παράγραφος 2 αντικαθίσταται από το ακόλουθο κείμενο:
«2. Κατά παρέκκλιση από την παράγραφο 1, για τις άμεσες πληρωμές οι οποίες υπάγονται στο καθαρό ανώτατο όριο που αναφέρεται στο άρθρο 8 παράγραφος 1 του κανονισμού (ΕΚ) αριθ. 73/2009 (7), εφαρμόζονται οι ακόλουθοι όροι:
α)
Εάν το περιθώριο της παραγράφου 1 στοιχείο α) δεν χρησιμοποιήθηκε εξ ολοκλήρου για πληρωμές που πραγματοποιήθηκαν το αργότερο στις 15 Οκτωβρίου του έτους N + 1 και το απομένον ποσοστό του περιθωρίου υπερβαίνει το 2 %, το ποσοστό αυτό μειώνεται σε 2 %.
β)
Το συνολικό ποσό των άμεσων ενισχύσεων που καταβλήθηκαν στη διάρκεια της χρήσης Y, πλην των πληρωμών που πραγματοποιήθηκαν σύμφωνα με τον κανονισμό (ΕΚ) αριθ. 247/2006 (8) και τον κανονισμό (ΕΚ) αριθ. 1405/2006 (9), είναι επιλέξιμο για κοινοτική χρηματοδότηση μόνον εντός των ορίων του συνολικού καθαρού ποσού των άμεσων ενισχύσεων που προβλέπεται για το ημερολογιακό έτος Y-1 σύμφωνα με το άρθρο 8 παράγραφος 1 του κανονισμού (ΕΚ) αριθ. 73/2009, διορθωμένο, ενδεχομένως, με την αναπροσαρμογή που προβλέπεται στο άρθρο 11 του εν λόγω κανονισμού.
γ)
Οι δαπάνες οι οποίες υπερβαίνουν τα όρια που αναφέρονται στο στοιχείο α) ή β) μειώνονται κατά 100 %.
Στην περίπτωση των κρατών μελών για τα οποία δεν έχει καθοριστεί καθαρό ανώτατο όριο σύμφωνα με το άρθρο 8 παράγραφος 1 του κανονισμού (ΕΚ) αριθ. 73/2009, το καθαρό ανώτατο όριο που αναφέρεται στη πρώτο εδάφιο αντικαθίσταται από το άθροισμα των μεμονωμένων ανωτάτων ορίων που ισχύουν για τις άμεσες ενισχύσεις των οικείων κρατών μελών.
γ)
Στην παράγραφο 3, το δεύτερο εδάφιο αντικαθίσταται από το ακόλουθο κείμενο:
«Εντούτοις, το πρώτο εδάφιο δεν εφαρμόζεται για τις δαπάνες οι οποίες υπερβαίνουν το ανώτατο όριο που αναφέρεται στην παράγραφο 2 στοιχείο β).»
2)
Στο άρθρο 19, η παράγραφος 4 αντικαθίσταται από το ακόλουθο κείμενο:
«4. Τα ποσά που παρακρατούνται σύμφωνα με τα άρθρα 3 και 4 του κανονισμού (ΕΚ) αριθ. 1259/1999 ή σύμφωνα με το άρθρο 1 του κανονισμού (ΕΚ) αριθ. 1655/2004 και οι εξ αυτών ενδεχόμενοι τόκοι, τα οποία δεν χρησιμοποιήθηκαν σύμφωνα με το άρθρο 1 του κανονισμού (ΕΚ) αριθ. 963/2001 της Επιτροπής (10) ή σύμφωνα με το άρθρο 3 παράγραφος 1 του κανονισμού (ΕΚ) αριθ. 1655/2004 πιστώνονται στο ΕΓΤΕ με τις δαπάνες του Οκτωβρίου του εκάστοτε οικονομικού έτους. Κατά περίπτωση, χρησιμοποιείται η συναλλαγματική ισοτιμία που προβλέπεται στο άρθρο 7 παράγραφος 2 του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 16 Οκτωβρίου 2009 όσον αφορά το οικονομικό έτος 2010 και τα επόμενα έτη.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαΐου 2009.

Labels: 4
15
19
6